Роден е на 31 януари 1902 година в костурското село Косинец, тогава в Османската империя, днес Йеропиги, Гърция, в семейство на родолюбиви българи. Майка му Султана и баща му Костадин са и двамата от Косинец. Баща му е самарджия и черковен касиер в селото, но умира в 1903 година в Илинденско-Преображенското въстание. Семейството осиротява напълно в 1908 година, когато майка му е убита от андартска чета, пристигнала в Косинец. След Балканската война се мести да живее при сестра си в Дъмбени, където остава до 1920 година и където се жени за дъмбенчанката Лина Търповска. След това се опитва да замине за Америка през Албания, но тъй като границата е затворена, остава в Корча, от където се установява на работа в село Стъмнак.